Z Á P I S N I C A č. 19

**z 19. riadneho zasadnutia Obecného zastupiteľstva obce Perín – Chym , dňa 17.10.2017**

**Prítomní :** MVDr. Ladislav Molnár - starosta

**Poslanci:** Ing. Roland Vinter, Ing. Miroslav Podžuban, Pavol Štefán, Róbert Kapaló a Bartolomej

 Damko

**Za overovateľov zápisnice:** Róbert Kapaló, Pavol Štefán

**Návrhová komisia:** Ing. Roland Vinter, Bartolomej Damko

**Zapísala :** Ing. M. Štefánová

**Program:**

1. Otvorenie *(určenie zapisovateľa, overovateľov zápisnice; voľba návrhovej komisie; schválenie programu)*
2. Informácia starostu obce
3. Informácia o činnosti právneho zastúpenia obce
4. Úprava rozpočtu
5. Plán kontrolnej činnosti hlavného kontrolóra obce Perín-Chym
6. Rôzne (interpelácie poslancov, žiadosti občanov)
7. Záver

**K bodu č.1:**

Zasadnutie obecného zastupiteľstva sa začalo príhovorom starostu obce MVDr. Ladislava Molnára PhD., ktorý srdečne privítal poslancov a všetkých prítomných. Starosta oboznámil prítomných s programom zasadnutia, s ktorým všetci prítomní poslanci súhlasili.

Starosta navrhol overovateľov a zapisovateľku zápisnice, ako aj členov návrhovej komisie, ktorí boli schválení.

**K bodu č. 2**

V prvom rade sa starosta poďakoval poslancom a všetkým, ktorí sa podieľali na príprave Dní obce v jednotlivých častiach obce – v Períne, Chyme a vo Vyšnom Lánci. Poďakoval sa aj zamestnancom OcÚ za prípravu ako aj upratanie hneď po akciách.

Informácie starostu od posledného zasadnutia Obecného zastupiteľstva:

* Opäť bol vykonaný servis na verejnom rozhlase, pričom zo siedmych porúch boli v dvoch pokazené zosilňovače a v piatich boli osie hniezda.
* Je obdobie, kedy sa viac zhromažďuje odpad a preto, so súhlasom PD Perín, je možnosť vývozu biologicky rozložiteľného odpadu (listy, tráva a odpad zo záhrad okrem konárov) na všetky vybetónované hnojiská.
* Nedávno bolo odvezených 7 plných veľkokapacitných kontajnerov odpadu z obce. Vzrástlo množstvo vyvážaného odpadu. Končí zmluva so spoločnosťou KOSIT EAST, bude sa obstarávať nový dodávateľ a je pravdepodobné, že sa zmení aj interval odvozu komunálneho odpadu na dvojtýždňový.
* Vysúťažená bola aj cena za energiu spolu pre všetkých členov ZMOÚB.
* Spustil sa projekt zelenej cesty, bude potrebné vybrať preklenovací úver.
* Envirofond vydal výzvu na rekonštrukciu vykurovacieho systému a nakoľko kotolňa v budove kultúrneho domu je v hroznom stave, budeme sa o dotáciu uchádzať.
* Čakáme na vyjadrenie „hygieny“ (RÚVZ), aby sa mohla dokončiť rekonštrukcia kuchyne a hygienických priestorov, ako aj zadný vchod do kuchyne.
* Je objednaný plech na rekonštrukciu strechy nad predajňou pani Galkovej.
* Opravilo a vyčistilo sa asi 200 m rigolov v Períne.
* Urobilo sa vyše 200 m nového oplotenia cintorína vo Vyšnom Lánci.
* Niektorí nedisciplinovaní občania vynášajú svoj komunálny odpad do kontajnerov pri cintorínoch
* 12.11.2017 sa plánuje Stretnutie seniorov a pred vianočnými sviatkami bude vianočný koncert ZÚŠ.
* Investor na Senskej ceste začal s realizáciou prístupovej cesty a aj obec chce, aby sa voda z cesty zvádzala v dvoch rigoloch, resp. rigolom a cestou.
* Chystajú sa voľby do VÚC 04.11.2017, niektorí starostovia kandidujú za poslancov do VÚC a s tým sa spojilo aj vydanie brožúry o jednotlivých členských obciach ZMOÚB. Brožúry budú distribuované do jednotlivých domácností.
* Finišuje knižné spracovanie histórie obce.
* Je pripravené detské interiérové ihrisko v budove KD, je treba pripraviť prevádzkový poriadok.
* Obec bude žiadať Okresný úrad o povolenie na výrub niektorých stromov

Prebehlo hlasovanie za uznesenie č.126, ktoré bolo prijaté.

**K bodu č. 3**

Na zasadnutie Obecného zastupiteľstva bol pozvaný aj JUDr. Marián Macko - nový právny zástupca obce, s ktorým bola uzavretá zmluva po náhlej smrti právnika JUDr. Jána Hovančáka.

JUDr. Macko sa predstavil a informoval prítomných o svojej činnosti. Ozrejmil postup pri riešení niektorých sporov a protestov prokurátora (Gomboš – katastrálne odčlenenie od Perína a pričlenenie k Veľkej Ide, napadnuté VZN o chove a držaní zvierat, urovnanie s EDEMI s.r.o., spor s pánom Brandisom.

Hlasovalo sa za uznesenia č. 127 a 128, ktoré boli prijaté.

**K bodu č. 4**

V tomto bode dostal slovo predseda finančnej komisie Ing. Roland Vinter, ktorí ozrejmil poslancom čerpanie rozpočtu ku koncu augusta 2017 a navrhovanú zmenu rozpočtu č.2/2017. K navrhovanej 2. zmene rozpočtu sa vyjadril a predniesol svoje stanovisko hlavný kontrolór obce.

Poslanci hlasovali za uznesenie č.129 a uznesenie bolo prijaté.

**K bodu č. 5**

Starosta predniesol plán kontrolnej činnosti hlavného kontrolóra obce a poslanci prijali uznesenie č.130 hlasovaním.

**K bodu č. 6**

V tomto bode poslanci schválili prevod majetku žiadateľom o predaj častí obecnej parcely, ktoré užívajú. Zámer bol schválený uznesením č. 88 a zverejnení spôsobom obvyklým.

Hlasovalo sa za uznesenie č.131, ktoré bolo prijaté.

Aby starosta nemusel zvolávať poslancov na zasadnutie kvôli každému presunu financií v rozpočte medzi jednotlivými položkami, hlasovali poslanci za splnomocnenie starostu do výšky 7000,- €. Uznesenie č.132 bolo prijaté.

ZMOS s Úradom vlády prijali Memorandum, ktorým sa formou odmien zvyšuje o 2% plat zamestnancov v štátnej správe okrem pedagogických zamestnancov. Plat kontrolóra podlieha zastupiteľstvu, preto o tomto zvýšení poslanci hlasovali a prijali uznesenie č.133.

Poslanec R. Kapaló sa pýtal na rezervný fond v súvislosti so spolufinancovaním projektov. Ing. Vinter mu vysvetlil, že rezervný fond nie je vedený na zvláštnom účte. Všetky financie sú na jednom účte, okrem dotácií. O presnej výške po preverení bude poslanca informovať.

Poslanec Štefán sa opýtal, či oplotenie vo Vyšnom Lánci je už dokončené. Dostal odpoveď, že ešte nie. Pýtal sa kvôli termínu kosenia cintorína v Chyme, nakoľko sa blíži sviatok Všetkých svätých a ľudia už čistia hroby, aby neboli zašpinené trávou. Starosta prisľúbil kosenie do konca týždňa.

Ďalej sa poslanec Štefán pýtal na problém s kontajnerom z cintorína, prečo zamestnanci úradu nemôžu dbať na pristavenie kontajnera k jeho vysypaniu? Prebehla diskusia na túto tému a starosta povedal, že sa môže stať, že niekedy sa na to pozabudne a nebude kontajner pristavený na vysypanie.

Štefán sa pýtal kontrolóra obce, ako postupuje konanie v spore s obcou? Kontrolór odpovedal, že jeho právna zástupkyňa čaká na vytýčenie termínu pojednávania na Krajskom súde.

Poslanec Kapaló žiadal, v súvislosti s nadchádzajúcimi voľbami a aj do budúcna,  rekonštrukciu obecných priestorov vo Vyšnom Lánci. Či by zamestnanci počas zimných mesiacov nemohli tieto práce vykonať? Starosta odkázal poslanca na prevádzkara obce, aby spolu pripravili cenovú kalkuláciu na rekonštrukčné práce, ktorá bude zahrnutá do rozpočtu budúceho roka. Poslanec Kapaló mal požiadavku aj na opravu rigola vo Vyšnom Lánci. Starosta vyjadril súhlas s potrebou opravy rigolov, ale zdôraznil aj vyčlenené financie v rozpočte.

Pán Štefan Bárány sa opýtal na orech pred jeho pozemkom, na pamätnú tabuľu, ktorá bola na budove obecného úradu. Starosta potvrdil, že pamätná tabuľa bola v minulosti poškodená a obec plánuje objednať vyhotovenie jedného spoločného pamätníka na 1. aj 2. svetovú vojnu.

Ďalej sa p. Bárány pýtal, čo mala spoločné bitka pri Bratislave s Dňom obce v Períne? Vraj sa Perín pomaly pomaďarčuje a prečo starosta začal príhovor po maďarsky. „Pomaďarčujeme sa na čele s pánom Zachariášom.“ Starosta objasnil dôvod oslavy spojenej s Dňom obce.

Poslanec Štefán sa ešte opýtal na vyrezanie stromov na cintoríne v Chyme. Starosta potvrdil, že je objednaný horolezec, ktorý má oprávnenie na takéto práce.

Nakoľko nikto z prítomných už nemal k diskusii pripomienku ani požiadavku, starosta sa poďakoval všetkým prítomným a ukončil zasadnutie OZ.

 ................................... ................................... .............................................

 Róbert Kapaló Pavol Štefán MVDr. Ladislav Molnár PhD.

 overovateľ overovateľ starosta obce

**PRIJATÉ UZNESENIA**

**z 19. riadneho zasadnutia Obecného zastupiteľstva obce Perín – Chym , dňa 17.10.2017**

**UZNESENIE č.126**

Obecné zastupiteľstvo Obce Perín-Chym **b e r i e na vedomie**  informáciu starostu za uplynulé obdobie od posledného zasadnutia OZ.

Hlasovanie : za: 5 , proti : 0 , zdržali sa: 0

**UZNESENIE č.127**

Obecné zastupiteľstvo Obce Perín-Chym **b e r i e na vedomie**  informáciu starostu o činnosti právneho zastúpenia obce.

 Hlasovanie : za: 5 , proti : 0 , zdržali sa: 0

**UZNESENIE č.128**

Obecné zastupiteľstvo v Períne – Chyme:

1. **s c h v a ľ u j e**  uzatvorenie Dohody o urovnaní sporných nárokov so spoločnosťou EDEMI s.r.o. podľa predloženého návrhu,
2. **p o v e r u j e** starostu uzatvorením Dohody o urovnaní sporných nárokov so spoločnosťou EDEMI s.r.o. podľa predloženého návrhu.

Hlasovanie : za: 5 , proti : 0 , zdržali sa: 0

**UZNESENIE č. 129**

Obecné zastupiteľstvo v Períne – Chyme :

1. **s c h v a ľ u j e** 2. úpravu rozpočtu podľa predloženého návrhu,
2. **s c h v a ľ u j e** úpravu rozpočtovej klasifikácie vytvorením novej položky z prebytku na nákupné poukazy pre dôchodcov v počte 332 ks v hodnote 5,- €, t. j. spolu 1660,-€ ,
3. **s c h v a ľ u j e** výdaj 1660,-€ na nákupné poukazy pre dôchodcov v počte 332 ks v hodnote 5,- €/ks,
4. **b e r i e** na vedomie odporúčacie stanovisko hlavného kontrolóra obce k návrhu 2. úpravy rozpočtu Obce Perín-Chym na rok 2017.

Hlasovanie : za: 5 , proti : 0 , zdržali sa: 0

**UZNESENIE č. 130**

Obecné zastupiteľstvo v Períne – Chyme **s c h v a ľ u j e** Plán kontrolnej činnosti hlavného kontrolóra na II. polrok 2017 podľa predloženého návrhu.

Hlasovanie : za: 5 , proti : 0 , zdržali sa: 0

**UZNESENIE č. 131**

Obecné zastupiteľstvo v Períne – Chyme **s c h v a ľ u j e**  prevod majetku:

1. p.č.3852/13 o výmere 288 m2 odčlenenú geometrickým plánom č.31274528-26/206 na Juraja Šuhaja bytom Perín 331 a Martinu Durbákovú, bytom Poľovnícka 4 Košice,
2. p.č. 382/14 o výmere143 m2 odčlenenú geometrickým plánom č. 36800791-138/2016 na Ing. Radoslava Kaduka a Mgr. Líviu Kadukovú, bytom Perín 288,

a to za cenu 11,47 €/m2 podľa znaleckého posudku č. 151/2017.

Hlasovanie : za: 5 , proti : 0 , zdržali sa: 0

**UZNESENIE č.132**

Obecné zastupiteľstvo Obce Perín – Chym:

1. **s p l n o m o c ň u j e** starostu v súlade s § 11 ods. 4 písm. b) zákona SNR č. 369/1990 Zb. vykonať zmeny v rozpočte v rozsahu 7000,- € v jednotlivých prípadoch,
2. **ž i a d a** starostu informovať o každej vykonanej zmene v rozpočte na najbližšom zasadnutí OZ.

Hlasovanie : za: 5 , proti : 0 , zdržali sa: 0

**UZNESENIE č.133**

Obecné zastupiteľstvo Obce Perín – Chym schvaľuje hlavnému kontrolórovi obce Perín-Chym v súlade s § 18c ods.5 zákona SNR 369/1990 Zb. dňom 01.09.2017 odmenu vo výške 2% mesačného platu na základe Memoranda o úprave platových pomerov zamestnancov v štátnej službe a niektorých zamestnancov pri výkone práce vo verejnom záujme.

Hlasovanie : za: 5 , proti : 0 , zdržali sa: 0